b"\n_START_ARTICLE_\nEl lector\n_START_SECTION_\nArgument\n_START_PARAGRAPH_\nQuan cau malalt en el seu cam\xc3\xad a casa des del col\xc2\xb7legi, Michael Berg, un jove de 15 anys, \xc3\xa9s rescatat per Hanna Schmitz, una dona que li dobla l'edat. Ambd\xc3\xb3s comencen un idil\xc2\xb7li inesperat i apassionat, fins que Hanna desapareix sobtadament. Vuit anys despr\xc3\xa9s, Michael, convertit en un jove estudiant de dret, torna a trobar-se amb la seva antiga amant mentre est\xc3\xa0 com a observador en un tribunal on s'est\xc3\xa0 jutjant col\xc2\xb7laboradors de l'Alemanya nazi. Hanna est\xc3\xa0 acusada d'un horrible crim, i rebutja defensar-se a si mateixa. Michael, gradualment, es va adonant que l'amor de la seva joventut guarda un secret que ella considera encara m\xc3\xa9s vergony\xc3\xb3s que l'assassinat: l'analfabetisme.\n_START_SECTION_\nAn\xc3\xa0lisi\n_START_PARAGRAPH_\nBasada en la novel\xc2\xb7la Der Vorleser (en catal\xc3\xa0 El lector, editada per Emp\xc3\xbaries), obra semiautobiogr\xc3\xa0fica de l'escriptor alemany Bernhard Schlink, publicada l'any 1995 i convertida ben aviat en un gran \xc3\xa8xit de vendes tant a Alemanya com arreu del m\xc3\xb3n, tracta de les conseq\xc3\xbc\xc3\xa8ncies de l'Holocaust des d'una perspectiva poc habitual: la protagonista va treballar en diversos camps d'extermini. _NEWLINE_En la pel\xc2\xb7l\xc3\xadcula, han coincidit un bon grapat de talents del cinema anglosax\xc3\xb3: els actors Kate Winslet i Ralph Fiennes, el director Stephen Daldry, el dramaturg i guionista David Hare i els productors Anthony Minghella i Sydney Pollack, que desgraciadament han mort tots dos sense haver pogut veure el film acabat._NEWLINE_Per\xc3\xb2 la gran protagonista \xc3\xa9s l'actriu Kate Winslet, int\xc3\xa8rpret d'Hanna Schmitz, que mant\xc3\xa9 un afer amor\xc3\xb3s amb un noi de 15 anys al Berl\xc3\xadn de finals dels 50. La pel\xc2\xb7l\xc3\xadcula no recrea la seva implicaci\xc3\xb3 amb les SS, sin\xc3\xb3 que segueix la pista dels dos personatges a partir de la seva relaci\xc3\xb3 amorosa en diferents moments posteriors."